**PÁLYÁZATI FELHÍVÁS**

***Budapest Főváros VII. kerület Erzsébetváros Önkormányzat Képviselő-testületének Művelődési, Kulturális és Szociális Bizottsága*** az Önkormányzat 2016. évi költségvetésében biztosított támogatási keret terhére vissza nem térítendő támogatásként, előfinanszírozással

***pályázatot hirdet***

***hátrányos helyzetű kerületi gyermekek számára szervezett nyári tábor vagy nyári sport tábor igénybevételére*** Ruzinára (Rózsaszállásra) és Balatonmáriafürdőre.

**Pályázók köre:** Budapest Főváros VII. kerület Erzsébetváros Önkormányzata fenntartásában lévő óvodák illetve, általa működtetett iskolák, továbbá kizárólag a VII. kerületben bejegyzett jogi személyiséggel rendelkező civil szervezetek, sportegyesületek, egyházak.

**Pályázat célja:** **Ruzinára (Rózsaszállásra)** és **Balatonmáriafürdőre** hátrányos helyzetű kerületi gyermekek számára szervezett nyári tábor vagy nyári sport tábor támogatása.

**Pályázati feltételek:**

* kerületi működtetésű iskolák min. 25 fő táborozására pályázhatnak,
* kerületi fenntartású óvodák max. 25 fő táborozására pályázhatnak,
* kerületi civil szervezetek, sportegyesületek, egyházak min. 25 fő táboroztatására pályázhatnak, *amennyiben* a pályázott tábor résztvevői, valamely közoktatási intézményben tanulói jogviszonnyal rendelkeznek.

A pályázók köréből kizárásra kerülnek azok a szervezetek, amelyek a 2015. évi pályázaton elnyert támogatás felhasználásáról hiányosan, esetleg nem számoltak el.

Egyazon pályázó több nyári tábori program megvalósításához is nyújthat be pályázatot.

A ruzsinai tábor **befogadóképessége: 102 fő**

A balatonmáriafürdőitábor **befogadóképessége: 60 fő**

**Rendelkezésre álló forrás:** Budapest Főváros VII. Kerület Erzsébetváros Önkormányzata 2016. évi költségvetési rendeletében e célra biztosított támogatási keret, melynek összege: 5**.000.000 Ft**

Jelen pályázat támogatási feltételei a pályázati keretösszeg, valamint a létszámkeret kimerüléséig, de **legfeljebb 2016. április 25.** napjáig állnak fenn.

**Az elnyerhető támogatás mértéke:**

* minimum 50. 000,- Ft
* maximum 800.000, -Ft

**Az elnyert támogatási összeg folyósítása:** egyösszegben, előfinanszírozással történik.

**A pályázat keretében megvalósítandó programhoz szükséges saját forrás mértéke:**

saját forrás megléte szükséges, azonban annak mértéke nem meghatározott.

**A pályázat tartalma:**

***Pályázati adatlap (kizárólag a jelen pályázati felhíváshoz mellékelt adatlap fogadható el!):***

* a pályázatot benyújtó szervezet megnevezése;
* a pályázó bankszámlaszáma, a számlavezető pénzintézet megnevezése és címe;
* a tábor tervezett időpontja és programja;
* a résztvevők létszáma, életkora;
* a program részletes költségvetése;
* az igényelt támogatás összege;
* civil szervezetnek, és sportegyesületnek a pályázathoz csatolnia kell a szervezet 30 napnál nem régebbi bírósági kivonatát, vagy annak hitelesített másolatát;

Minden olyan indokolt költség elfogadható, amely a táborozással kapcsolatban közvetlenül felmerülhet. **A támogatási összegből személyi jellegű kifizetés nem finanszírozható!**

**A pályázati adatlap és mellékletei** letölthetőek az önkormányzat honlapjáról:

[www.erzsebetvaros.hu](http://www.erzsebetvaros.hu)

**A pályázat benyújtásának módja:**

A pályázatot zárt borítékban ***„Rózsaszállási tábor 2016.” vagy „Balatonmáriafürdői tábor 2016.”*** megjelöléssel, a pályázati feltételeknek megfelelően kell megküldeni, benyújtani

**2016. április 25-ig az alábbi címre:**

**Budapest Főváros VII. Kerület Erzsébetvárosi Polgármesteri Hivatal Ügyfélszolgálati Iroda**

**(1076 Budapest Garay utca 5.)**

**A pályázat érvényességének feltétele:** a szabályosan kitöltött, eredeti aláírással, bélyegző lenyomattal ellátott pályázati adatlap és a hozzá tartozó melléklet/ek határidőben történő benyújtása **1 példányban.**

***A pályázati határidő lejárta után beérkező pályázat nem fogadható el. A hiányosan kitöltött pályázati adatlap esetén hiánypótlásra a pályázat benyújtását követő 5 munkanapon belül van lehetőség, melynek elmulasztása a pályázatból történő kizárást vonja maga után.***

Az adatok valóságtartalmát az Önkormányzat ellenőrizheti.

A benyújtott pályázatok tartalmi megfelelőségéért, az abban közölt adatok valódiságáért és megvalósíthatóságáért, a szükséges mellékletek, igazolások, nyilatkozatok meglétéért kizárólag a pályázat benyújtója felelős.

**A pályázat elbírálása:**

A pályázati kiírásban foglalt feltételeknek való maradéktalan megfelelés esetén - a pályázati keretösszeg, valamint a létszámkeret kimerüléséig - a pályázatok automatikusan kedvező elbírálásban részesülnek.

A beérkezett pályázatok támogatásáról a Művelődési, Kulturális és Szociális Bizottság **2016. május 27-ig** dönt. A Bizottság az igényelt támogatásnál alacsonyabb összeget is megítélhet.

A pályázók a pályázat eredményéről **2016. május 31-ig** e-mail útján értesülnek.

***A Bizottság döntése ellen jogorvoslatnak helye nincs.***

A pályázat útján elnyert támogatásról támogatási szerződés készül.

**A pályázati támogatás elszámolása:**

A nyertes pályázónak a kapott támogatási összeg felhasználásáról részletes beszámolót és elszámolást kell készíteni, **melyet 2016. október 31-ig** köteles írásban benyújtani a Budapest Főváros VII. Kerület Erzsébetvárosi Polgármesteri Hivatal Ügyfélszolgálatára (1076 Budapest VII. Garay utca 5.)

***A pályázónak a tábori program megvalósításához készített költségvetés teljes összegével el kell számolni.***

Az elszámolás **szakmai** és **pénzügyi beszámolóból** áll.

A részletes **szakmai beszámolónak** tartalmaznia kell, hogy a támogatási összeg milyen célokra, tevékenységekre került felhasználásra.

A **pénzügyi beszámolónak** tartalmaznia kell a támogatási szerződéshez mellékelt **számlaösszesítőt** **és nyilatkozatot,** valamint a támogatási összegnek megfelelő számlákra vonatozóan azok hitelesített másolatát. A hitelesítéshez rá kell írni a számlák másolatára, hogy **„Budapest Főváros VII. kerület Erzsébetváros Önkormányzata – Tábori pályázat 2016. elnevezésű pályázati támogatás terhére elszámolva.”,** továbbá, hogy **„Az eredetivel megegyező hiteles másolat.”,** majd kék tintával alá kell írni a szervezet képviselőjének.

***A jogosulatlanul igénybe vett támogatási összeg visszafizetése és a jelen pályázati felhívásban nem részletezett kérdések tekintetében a támogatási szerződés rendelkezései az irányadók.***

**Felhívjuk a kedves táborozók figyelmét,** hogy a balatonmáriafürdői üdülési díj megfizetésén túl a Balatonmáriafürdő Község Önkormányzata Képviselő-testületének 16/2014. (XI. 21.) önkormányzati rendelete a helyi adókról 12. § alapján a magánszemély **idegenforgalmi adót köteles fizetni**, melynek **mértéke 300,- Ft** személyenként és vendégéjszakánként.

Jelen pályázat keretében elnyerhető támogatás nem terjed ki az **idegenforgalmi adó** (IFA) összegének megfizetésére, **amely a 18 éven felüli személyek után fizetendő**.

Felhívjuk a táborozók figyelmét továbbá, hogy a **ruzinai üdülő** térítési díjai magukban foglalják **a szállás és étkezés költségeit** is, míg a **balatonmáriafürdői üdülő** térítési díjai **csak a szállásköltséget** tartalmazzák, így **a táborozók étkezése csak egyénileg oldható meg.**

**A pályázati eljárással** kapcsolatban további felvilágosítás kérhető **Lindbauerné Tóth Zsuzsannától a 462-3399-as telefonszámon.**

A pályázat mellékletében tájékozódhat az üdülők térítési díjairól.

*„A”melléklet*

**Ruzinai (rózsaszállási) tábor díjai:**

a) az önkormányzat által fenntartott vagy működtetett köznevelési és szociális intézmények táborozó gyermekei, tanulói és a kísérő felnőttek részére:

**2.647,- Ft/fő/éj**, (374,- Ft szállásdíj + 2.273,- Ft étkezés)

b) a kerületi nem önkormányzati fenntartású köznevelési és szociális intézmények, valamint kerületi sportegyesületek, civil szervezetek táborozó gyermekei, tanulói és a kísérő felnőttek részére:

**3.737,- Ft/fő/éj** (436,- Ft szállásdíj + 3.301,- Ft étkezés)

c) „külsős”, nem kerületi köznevelési és szociális intézmények táborozó gyermekei, tanulói és a kísérő felnőttek részére:

**3.737,- Ft/fő/éj** (436,- Ft szállásdíj+ 3.301,- Ft étkezés)

d) „külsős” gyermek részére (14 éves korig):

**4.256,- Ft/fő/éj** (685,- Ft szállásdíj+ 3.571,- Ft étkezés)

e) „külsős” felnőtt részére:

**4.599,- Ft/fő/éj** (1.028,- Ft szállásdíj + 3.571,- Ft étkezés)

f) hivatali dolgozók és az önkormányzat által fenntartott és üzemeltetett köznevelési, szociális intézmények dolgozói és hozzátartozói részére:

**4.007,- Ft/fő/éj** (654,- Ft szállásdíj + 3.353,- Ft étkezés)

g) hivatali dolgozók és az önkormányzat által fenntartott és üzemeltetett köznevelési, szociális intézmények dolgozóinak gyermekei részére (14 éves korig)

**3.737,- Ft/fő/éj** (384,- Ft szállásdíj + 3.353,- Ft étkezés)

*„B” melléklet*

**Balatonmáriafürdői tábor díjai:**

a) az önkormányzat által fenntartott vagy működtetett köznevelési és szociális intézmények táborozó gyermekei, tanulói és a kísérő felnőttek részére:

**800,- Ft/fő/éj**

b) a kerületi nem önkormányzati fenntartású köznevelési és szociális intézmények, valamint kerületi sportegyesületek, civil szervezetek táborozó gyermekei, tanulói és a kísérő felnőttek részére:

**1.000,- Ft/fő/éj**

c) „külsős”, nem kerületi köznevelési és szociális intézmények táborozó gyermekei, tanulói és a kísérő felnőttek részére:

**1.000,- Ft/fő/éj**

d) „külsős” gyermek részére (14 éves korig)

**1.200,- Ft/fő/éj**

e) „külsős” felnőtt részére:

**2.500,- Ft /fő/éj**

f) hivatali dolgozók és az önkormányzat által fenntartott és üzemeltetett köznevelési, szociális intézmények dolgozóinak gyermekei részére (14 éves korig)

**1.000,- Ft/fő/éj**

g) hivatali dolgozók és az önkormányzat által fenntartott és üzemeltetett köznevelési, szociális intézmények dolgozói és hozzátartozói részére:

**1.500,- Ft/fő/éj.**

„C” melléklet

**A pályázó nyilatkozatai**

Alulírott pályázó

a) A pályázati kiírásban és a dokumentációban foglaltakat tudomásul veszem;

b) kijelentem, hogy a pályázatban foglalt adatok, információk és dokumentumok teljes körűek, hitelesek és megfelelnek a valóságnak;

c) kijelentem, hogy az államháztartás alrendszereiből, Erzsébetváros Önkormányzat forrásaiból juttatott támogatásokra vonatkozó pályázati igényekben, illetve szerződésekben a valóságnak megfelelő és nem megtévesztő adatokat szolgáltattam, a támogatási szerződésekben vállalt kötelezettségeimet teljesítettem,

d) kijelentem, hogy adó-, járulék-, illeték- vagy vámtartozásom nincsen (a szerződéskötéshez a NAV részéről kiállított „0”-ás igazolás szükséges), illetve ha van, akkor az átütemezési megállapodás másolatát mellékelem

e) kijelentem, hogy az államháztartás alrendszereiből folyósított támogatásból eredő lejárt tartozásunk nincs,

f) kijelentem, hogy szervezetünk csőd, felszámolási, illetve végelszámolási eljárás alatt nem áll, s vállalom, hogy haladéktalanul bejelentem, amennyiben a pályázat elbírálásáig, illetve a program lezárásáig ilyen eljárás indul,

g) tudomásul veszem, hogy a támogatás nem folyósítható, amíg adó-, járulék-, illeték- vagy vámtartozásom van, kivéve, ha átütemezési megállapodással a tartozás rendezett;

h) hozzájárulok ahhoz, hogy a pályázatban szereplő adatokat és információkat a Támogató nyilvántartásában szerepeltesse, a hatályos jogszabályoknak megfelelően kezelje, valamint  az információs önrendelkezési jogról és az információszabadságról szóló 2011. évi CXII. törvény és a közpénzekből nyújtott támogatások átláthatóságáról szóló 2007. évi CLXXXI. törvény 3. § (1) bekezdése, valamint a végrehajtására kiadott 67/2008. (III. 29.) Korm. rendelet alapján a pályázatok alapvető adatai és a pályázatok eredménye az Önkormányzat hivatalos honlapján ([www.erzsebetvaros.hu](http://www.erzsebetvaros.hu)) és a Közpénzportálon ([www.kozpenzpalyazat.gov.hu](http://www.kozpenzpalyazat.gov.hu)) nyilvánosságra kerüljenek; i) tudomásul veszem, hogy a támogatás az általános forgalmi adó összegét is tartalmazza, a támogatás összegéből általános forgalmi adó nem vonható le,

j) tudomásul veszem, hogy mint pályázó, adataimat nyilvántartásba veszik, majd nyilvántartási számon kezelik; pályázatom teljes dokumentációját irattárban őrzik.

k) tudomásul veszem, hogy a benyújtott, illetve nyertes pályázat adatai nyilvánosságra hozhatók,

l) kivételt képeznek a pályázó által a pályázat benyújtásakor a Ptk. 2:47.§ (1) bekezdése szerint üzleti titokként megjelölt adatok, feltéve, hogy ez nem akadályozza meg a közérdekből nyilvános adat megismerésének lehetőségét

m) kijelentem, hogy a szervezet a civil szervezetekről szóló 2011. évi CLXXV. törvény 2. § 22. pontja szerinti közvetlen politikai tevékenységet nem folytat;

n) Erzsébetváros Önkormányzattal kapcsolatos pályázati elszámolási, szakmai beszámoló leadási hátraléka a pályázó szervezetnek nincs;

o) elfogadom, hogy a támogatás szerződésellenes felhasználása esetén a megfizetésre irányuló követelés érvényesítése azonnali beszedési megbízás alkalmazásával történhet

p) kijelentem, hogy a pályázóként megjelölt szervezettel szemben a közpénzekből nyújtott támogatások átláthatóságáról szóló 2007. évi CLXXXI. törvény 6. § (1) bekezdése szerinti összeférhetetlenség valamint a 8. § (1) bekezdése szerinti érintettség nem áll fenn

q) kijelentem, hogy a 2011. évi CLXXV. törvény 75. § (1) alapján előírt beszámoló letétbe helyezési kötelezettségének határidőre eleget teszek.

r) kijelentem, hogy szervezetem részére bármely forrásból nyújtott támogatások összege nem haladja meg három pénzügyi év vonatkozásában a 200.000 eurót (de minimis nyilatkozat)

Amennyiben megadott adataimban az elszámolás megtörténtéig változás következik be, arról a kiírót haladéktalanul értesítem.

Budapest, 2016.

**a pályázó (cégszerű) aláírása**

**P.H.**